‘Zuma skuldig aan aanhitsing van etniese konflik’President Jacob Zuma lewer ‘n toespraak op Vryheidsdag (27 April 2015) by die Uniegebou in Pretoria Foto: Siyabulela Duda, departement van kommunikasie AfriForum se reaksie volg nadat Zuma Sondag in Pretoria gesê het Afrikane het in vrede met mekaar saamgeleef en pret gehad, maar toe kom die “ander”. Hierdie uitspraak volg nadat Zuma ook vroeër aangevoer het dat al die land se probleme met die aankoms van Jan van Riebeeck begin het. Volgens Kallie Kriel, uitvoerende hoof van AfriForum, is Zuma se uitsprake ŉ onbedekte poging om Afrikaners en wittes oor die algemeen as sondebok in die land uit te sonder. “Zuma behoort te weet daar is talle voorbeelde waar etniese konflik voorafgegaan is deur onverantwoordelike leiers se uitsprake wat etniese groepe as sondebokke verklaar,” het Kriel gesê. Kriel het daarop gewys dat AfriForum sal toesien dat Zuma voor internasionale geregshowe tot verantwoording geroep word, sou sy “onbesonne” uitsprake tot verhoogde etniese konflik aanleiding gee. “In omstandighede waar die marteling en wreedheid waarmee sommige plaas- en ander moorde gepaardgaan reeds dui op groeiende rassehaat, is Zuma se uitsprake onverskoonbaar,” het Kriel bygevoeg. Volgens Kriel is Zuma se jongste uitsprake die duidelikste aanduiding nóg dat hy daarop uit is om Afrikaners en ander minderhede te teiken en teen hulle te regeer. Kriel het ŉ beroep op alle Suid-Afrikaners gedoen wat soos AfriForum wedersydse erkenning en respek tussen gemeenskappe wil bevorder, om Zuma se polariserende uitsprake te verwerp en gesonde verhoudinge in die land te help bou. “Dit is in ons almal se belang dat ons nie deur onverantwoordelike leiers soos Zuma in ŉ bose kringloop van rassehaat ingesleep moet word nie,” het Kriel afgesluit.